Útmutató Turnitin eredetiségvizsgáló rendszer eredményeinek értelmezéséhez.

Elsősorban érdemes tisztázni, hogy az eredetiségvizsgáló vagy egyezéskereső szoftverek nem tudnak plágiumot detektálni, mivel a plágium fogalma különböző területeken eltérő lehet. Például egy teljesen eredeti mű esetén (pl. eredeti közlemény) nem megengedett bekezdésnyi vagy nagyobb hosszúságú szövegrészek másolása (még a forrás feltüntetése mellett sem, kivéve, ha idézőjelben szerepel, bár ebben az esetben is probléma adódhat a szerzői jogokkal), de ez a doktori disszertációban a saját eredmények bemutatásánál megengedett. (A szerzői jogok tisztázása mellett)

A program az adatbázisában szereplő, már megjelent művekkel keres szószerinti egyezést, és jelöli azt, majd ad egy %-os értéket, hogy mennyi a szövegben talált egyezés.

Fontos, hogy a megadott százalékok sajnos nem mérvadóak, mivel akár 1% egyezés is lehet plágium, de akár 20% egyezés sem feltétlenül az.

A helyes értékelés módja ezért a következő:

Végig kell nézni a disszertációban a talált egyezéseket:

* Rövid mondatok egyezése esetén előfordulhat, hogy általános mondatokról van szó, ezek nem jelentenek plágiumot, gyanús lehet viszont, ha ugyanabból a forrásból több mondat egyezést mutat a rendszer, mivel ez azt jelezheti, hogy kibővítették az eredeti szövegrészt. Ilyen esetben érdemes elolvasni a forrást, továbbá vizsgálni, hogy az adott forrás (pl. folyóiratcikk) fel van-e tüntetve az irodalomjegyzékben, továbbá a szerzői között szerepel-e a hallgató.
* Hosszú, egybefüggő egyező részek (néhány szó különbséggel), találata mindenképpen gyanús.  
  Ilyen esetben meg kell vizsgálni, hogy az adott forrás (pl. folyóiratcikk) fel van-e tüntetve az irodalomjegyzékben, továbbá a szerzői között szerepel-e a hallgató. (Amennyiben nem, akkor plágiumnak számít).
* Ritkább esetekben előfordulhat, hogy hosszú szövegrészekben sok forrásból, teljesen egyező mondatok szerepelnek. (Más-más színnel teljesen egyezést talál) Ez azt jelentheti, hogy mondatonként különféle forrásokból épül fel a szöveg.  
  A jelenség az irodalomjegyzéknél megfigyelhető, ugyanis jó esetben azokat a rendszer felismeri különböző forrásokból.
* Ha az irodalomjegyzék összefüggő egyezést mutat, azt jelentheti, hogy az irodalomjegyzéket másolták. (Pl. egy review közleményből) Ilyen esetben mindenképpen érdemes elolvasni az adott forrás közleményt.

Végül nem szabad elfelejteni, hogy az egyezéskereső rendszer a fordításokat nem tudja jó hatásfokkal detektálni, és csak a saját adatbázisában szereplő forrásokra terjed ki, melyek közel sem jelentenek 100%-os lefedettséget, így az, hogy nem talál egyezést, nem feltétlen jelenti azt, hogy a disszertációba nem került másolt rész.

Összességében megállapítható, hogy az eredetiségvizsgáló rendszer segít felderíteni a plágiumot, de nem állapítja meg azt.